ทุนสำรองประเทศเพิ่ม600ล้านเหรียญสหรัฐ
ธปท.เผยทุนสำรองประเทศเพิ่ม 600 ล้านเหรียญสหรัฐ เป็น 1.572 แสนล้านเหรียญสหรัฐ จากการดูแลเงินบาทผันผวนแข็งค่า
20 ก.พ. 2558

ธปท.เผยทุนสำรองประเทศเพิ่ม 600 ล้านเหรียญสหรัฐ เป็น 1.572 แสนล้านเหรียญสหรัฐ จากการดูแลเงินบาทผันผวนแข็งค่า
 ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 13 ก.พ.ที่ผ่านมา อยู่ที่ระดับ 1.572 แสนล้านเหรียญสหรัฐ หรือ ประมาณ 5.127 ล้านล้านบาท เพิ่มขึ้น 600 ล้านเหรียญสหรัฐ หรือประมาณ 1.95 หมื่นล้านบาท หากคิดอัตราแลกเปลี่ยนเฉลี่ยในปัจจุบันที่ 32.55 บาท/เหรียญสหรัฐ จากสัปดาห์ก่อนหน้าอยู่ที่ 1.566 แสนล้านเหรียญสหรัฐ หรือประมาณ 5.099 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.1 หมื่นล้านเหรียญสหรัฐ ลดลง 400 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.14 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้ว อยู่ที่ระดับ 1.782 แสนล้านเหรียญสหรัฐ 
นักวิเคราะห์ กล่าวว่า มีความเป็นไปได้ว่าทุนสำรองฯที่เพิ่มเล็กน้อย 600 ล้านเหรียญสหรัฐ เกิดทางการเข้าซื้อเงินตราต่างประเทศในตลาดเข้าเก็บสะสมไว้ในทุนสำรองฯ เพื่อดูแลไม่ให้เงินบาทเคลื่อนไหวแข็งค่าเร็วกว่าสกุลอื่นๆในภูมิภาคจนกระทบกับภาคส่งออก บวกกับแนวโน้มดุลบัญชีเดินสะพัดก็ยังมีแนวโน้มเกินดุลต่อเนื่องจากสิ้นปีที่ผ่านมา ยิ่งหนุนให้เงินสำรองปรับเพิ่มขึ้นได้ด้วย
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.530 ล้านล้านบาท เพิ่มขึ้นจากสัปดาห์ก่อนหน้า 1.522 ล้านล้านบาท จากการเตรียมสภาพคล่องของธนาคารพาณิชย์เอาไว้รองรับการเบิกจ่ายของประชาชนในช่วงเทศกาลตรุษจีนที่ผ่านมา